શા માટે આજનું શિક્ષણ બાળક માટે એક બોજ બની ગયું છે? શા માટે આજના શિક્ષણમાંથી એ આનંદ, એ ખુશી ખોવાઈ ગયા છે જે ખરેખર વ્યક્તિને તમામ પ્રકારના બંધનોમાંથી મુક્ત કરી શકે છે? આ સમસ્યાનું કદાચ સૌથી મોટું કોઈ કારણ હોય તો એ છે આજના શિક્ષણ અને જીવાતા જીવન વચ્ચેનો તફાવત. આજે બાળક જે ભણે છે અને જે જીવે છે એમાં ખૂબ અંતર છે. આજનું શિક્ષણ કદાચ જીવનલક્ષી કે વાસ્તવલક્ષી બનવાને બદલે પરીક્ષાલક્ષી કે ગુણલક્ષી બનીને રહી ગયું છે. 5+5 = 10 થાય એ આજના વિદ્યાર્થીને ખબર છે પરંતુ એ જ વિદ્યાર્થી જયારે ખરીદી કરવા બજારમાં જાય છે ત્યારે 315 રૂપિયાની ખરીદી કરી 500 રૂપિયાની નોટ આપે છે તો દુકાનવાળો કેટલા રૂપિયા પાછા આપશે એની ગણતરી કરવામાં ગૂંચવાઈ જાય છે. કોમર્સ કે ફાઈનાન્સ વિષય સાથે ખૂબ જ સારા માર્કસ મેળવી ગ્રેજ્યુએટ થનાર વિદ્યાર્થીને ઘણી વખત બેંકમાં પૈસા કેમ જમા કરાવવા એની ખબર નથી હોતી. એન્જિનીયરીંગમાં કોલેજમાં ટોપર રહેલો વિદ્યાર્થી પોતાના જ ઘરનો ફ્યુઝ આત્મવિશ્વાસથી બદલી શકતો નથી. અંગ્રેજીના પીરીયડમાં સાદા વર્તમાન કાળની વાક્યરચના કડકડાટ બોલતા વિદ્યાર્થીને અંગ્રેજીમાં પોતાની દિનચર્યા બોલવાનું કહેવામાં આવે તો ગેંગે ફેફે થઈ જાય છે.